เลขา สมช. ห่วงโควิดระลอก 4 มาแน่! เหตุเชื้อเดลต้ากระจายเร็ว เชื่อวิกฤตเตียงเต็มจะคลี่คลาย
“ผอ.ศปก.ศบค.” รับ ‘โควิด’ เข้าสู่ระลอก 4 หลังสายพันธุ์เดลต้าแพร่กระจายเร็ว  เชื่อวันที่ 2 ก.ค.เป็นต้นไป สถานการณ์เตียงเต็มจะดีขึ้น
30 มิ.ย. 2564

ผู้สื่อข่าวรายงานว่า วันนี้ 30 มิถุนายน 2564 ที่ทำเนียบรัฐบาล  พล.อ.ณัฐพล นาคพาณิชย์ เลขาธิการสภาความมั่นคงแห่งชาติ (สมช.) ในฐานะผู้อำนวยการศูนย์ปฏิบัติการ ศูนย์บริหารสถานการณ์โควิด-19 (ศปก.ศบค.) กล่าวถึงกรณีที่หมอของโรงพยาบาลศิริราช ออกมาเตือนว่า โควิด-19 ระลอก 4 จะเกิดขึ้นเร็วๆนี้ ยอมรับว่า “จริง” เพราะสายพันธุ์เดลต้า หากติดเชื้อแล้วมีการแพร่กระจายได้รวดเร็ว คณะแพทย์จึงมีความห่วงใย ได้เสนอมาตรการเหล่านี้ออกมา ขณะเดียวกัน ก็รับทราบถึงความเดือดร้อนของประชาชนและผู้ประกอบการ เพราะแม้ในประเทศจะมีการฉีดวัคซีนแล้วก็ตาม แต่การฉีดวัคซีน ไม่ได้เป็นการรับประกันว่าจะไม่ติดเชื้อ ทุกอย่างต้องระวังเช่นเดิม จะเห็นได้จากต่างประเทศ อย่าง อิสราเอล และอังกฤษที่เชื้อกลับมาแพร่ระบาด จนต้องล็อกดาวน์อีกครั้ง
ส่วนกรณีที่หลายจังหวัด ประกาศรับผู้ติดเชื้อโควิด-19 ที่มีทะเบียนบ้านอยู่ในจังหวัดนั้นๆ กลับไปรักษา จะทำให้ผู้ป่วยแห่กลับบ้านหรือไม่  เรื่องนี้ พล.อ.ณัฐพล เชื่อว่าพื้นที่มีมาตรการป้องกัน และจังหวัดก็รับทราบว่ามีประชาชนเดินทางกลับจากไซส์งานก่อสร้างในพื้นที่กรุงเทพมหานครบ้างแล้ว  ซึ่งมองว่าเป็นการแจ้งเตือนให้ประชาชนที่ติดเชื้อเข้ารับการรักษา และเป็นมาตรการป้องกันและเตรียมการไว้ก่อน ไม่น่าจะใช่การแห่กลับบ้าน ซึ่งประชาชนคนใดที่ยังทำงานอยู่ในกรุงเทพมหานครได้ก็ยังอยู่ โดยกระทรวงสาธารณสุขและกรุงเทพมหานคร ได้เร่งรัดการจัดตั้งโรงพยาบาลสนาม Hospitel และจัดตั้งสถานพยาบาลเพิ่มเติมที่จะดูแลผู้ติดเชื้อ ซึ่งเชื่อว่าวันที่ 2 กรกฎาคมนี้ น่าจะมีเพิ่มมากขึ้น และปัญหาเรื่องเตียงจะบรรเทาลง โดยประชาชนที่ประกอบอาชีพอยู่ในพื้นที่กรุงเทพมหานครจะได้รับการดูแลอย่างเต็มที่ แต่ก็มีประชาชนบางส่วน ที่เดินทางกลับบ้าน อาจจะด้วยมาตรการที่ ศบค. ออกมา จึงไม่ได้ประกอบอาชีพแล้ว แต่จุดนี้ไม่น่าจะเกิดปัญหาขึ้น
เลขา สมช. ยังกล่าวถึงกรณีที่มีกลุ่มผู้ประกอบการร้านอาหาร ร่วมกันเปิดแคมเปญที่ใช้ชื่อว่า “ #กูจะเปิดมึงจะทำไม” ในสื่อโซเชียล  เพื่อแสดงอารยะขัดขืนต่อ มาตรการของ ศบค. ที่ไม่ให้นั่งรับประทานอาหารในร้านว่าตนรับทราบเรื่องแล้ว และขอความร่วมมือ เพราะถ้าทำอย่างนั้น มีโอกาสเสี่ยงทั้งตัวผู้ประกอบการและผู้บริโภค
ผู้สื่อข่าวถามต่อว่า ถ้ายังมีการเดินหน้าแคมเปญนี้อยู่ รัฐบาลจำเป็นต้องใช้มาตรการทางกฎหมายไปจัดการหรือไม่ พล.อ.ณัฐพล กล่าวว่า คงต้องดูด้วย แต่ในขั้นต้นอยากขอความร่วมมือก่อน ในบรรยากาศเป็นอย่างนี้ ถ้าไปใช้มาตรการกฎหมายในทันที อาจทำให้ตึงเครียดมากขึ้น ตอนนี้เราคงเข้าไปพูดคุยขอความร่วมมือว่าถ้าทำอย่างนั้น อาจทำให้เกิดการแพร่ระบาดมากขึ้น และที่ผ่านมา จากการสอบสวนโรค พบว่ามาจากลักษณะรวมกลุ่มไปรับประทานอาหารแล้วติดเชื้อกันมา
เมื่อถามว่า ช่วงที่มีตัวแทนผู้ประกอบการร้านอาหารมาหารือกับ ศบค. ได้พูดถึงเงื่อนไขที่จะไม่ปฏิบัติตามบ้างหรือไม่ พล.อ.ณัฐพล กล่าวว่า ไม่ได้พูด เขาขอให้รัฐบาลดูแลเยียวยา ศูนย์บริหารสถานการณ์เศรษฐกิจจากผลกระทบจากโควิด-19 (ศบศ.) เยียวยาในรอบนี้เยอะ ทั้งผู้ประกอบการและพนักงาน
“ต้องขอความร่วมมือและความเห็นใจ ส่วนรัฐบาลและ ศบค.จะขอดูสถานการณ์เมื่อผ่านไป 15 วัน ถ้าคลี่คลาย ก็จะพิจารณาผ่อนคลายให้ ขอประเมินก่อน และในวันนี้ยังเห็นว่าตัวเลขทรงตัวอยู่ ทั้งที่มีมาตรการออกมาแล้ว” พล.อ.ณัฐพลกล่าว